
Hara ngākau kino | Review of hate crime law 
Report summary — Pashto
د قانون کمیسیون 
په آئوتیاروآ نیوزیلند کې قانون باید د کرکې جرمونو ته څنګه ځواب ووایی
هغه څه چې موږ وموندل
د اوسني قانون له مخې، که یو مجرم یوجرم د خلکو د یوې ډلې په وړاندې د دښمنۍ له امله مرتکب شي، دا موضوع د محکمو لخوا د سزا ورکولو په وخت کې په پام کې نیول کیږي. دې بیاکتنې دا په پام کې نیولې چې آیا اوسنی قانون د کرکې جرمونو ته په مناسبه توګه ځواب وايي او که باید داسې بدلونونه رامنځته شي لکه د کرکې جرم نوي جرمونه رامینځته کول.
موږ وموندله چې د اوسني قانون د کار کولو په طریقه کې ځینې ستونزې شتون لري:
· قاضیان مکلف ندي چې په روښانه توګه عامو خلکو ته (لکه د سزا ورکولو د پریکړو له لارې) خبر ورکړي چې یو جرم، د کرکې جرم و او دا کار دا ډیر جدي کوي.
· کله چې محکمه تشخیصوي چې یو جرم د خلکو د یوې ډلې په وړاندې د دښمنۍ له امله ترسره شوی، هغه تشخیص په منظمه او د لاسرسي وړ لاره کې نه ثبت کیږي.
· هیڅ روښانه پروسه نشته ترڅو ډاډ ترلاسه شي چې محکمې خبرې دي چې یو جرم ممکن د خلکو د یوې ډلې په وړاندې د دښمنۍ له امله ترسره شوی وي او دا په خپلو پریکړو کې په پام کې ونیسي.
د کرکې جرم نوي جرمونه رامینځته کولو پرځای، موږ فکر کوو چې غوره تګلاره د دې ستونزو د هوارولو لپاره د اوسني قانون ښه کول دي.
زموږ په راپور کې، موږ داسې وړاندیزونه وړاندې کوو ترڅو مرسته وکړي ډاډ ترلاسه شي چې د مجرم دښمنانه انګیزه په دوامداره توګه وپیژندل شي او د محکمو لخوا په پام کې ونیول شي، د سزا ورکولو په پریکړو کې په روښانه توګه بیان شي او په منظمه توګه ثبت شي.
موږ د کرکې جرم نوي جرمونه رامینځته کولو وړاندیز نه کوو. موږ فکر نه کوو چې دا به پیژندل شوې ستونزې حل کړي، او موږ فکر کوو چې دا به په حقیقت کې د پام وړ نواقص ولري.
ولې دا بیاکتنه ترسره شوه
د مارچ  2024 میاشت کی حکومت د قانون کمیسیون څخه وغوښتل ترڅو بیاکتنه وکړي چې څنګه قانون په آئوتیاروآ نیوزیلند کی د کرکې جرمونو ته ځواب وايي— هغه جرم چې د خلکو د یوې ډلې په وړاندې د دښمنۍ له امله د هغوی د هویت په خاطر ترسره کیږي (د مثال په توګه، د دوی نسل، مذهب، جنسیتي هویت، جنسي تمایل یا معلولیت). حکومت له موږ څخه وغوښتل چې وګورو چې آیا قانون باید بدل شي ترڅو د کرکې په انګیزې سره نوي جرمونه رامینځته شي.
دا غوښتنه په 2019 کې په کرایست چرچ مساجدو (د مسلمانانو د عبادت ځایونو) باندې د تروریستي برید څخه وروسته وشوه. دې برید د مسلمانانو په ټولنه باندې چې په مستقیم ډول هدف ګرځول شوې وه، ژوره او تلپاتې اغیزه وکړه، په داسې حال کې چې پراخ ملت یې هم په ژوره توګه اغیزمن کړ. دې برید اندیښنې پدې اړه چې آیا د عدالت سیسټم په مناسبه توګه د کرکې جرمونه پیژني او ځواب ورکوي، برجسته کړې. د برید په اړه د پلټنې سلطنتي کمیسیون وویل چې قانون اړتیا لري د کرکې جرمونو جدیت په روښانه توګه وپیژني او په راتلونکي کې د داسې تخلفاتو مخه ونیسي. توصیه یې وکړه چې د کرکې جرم نوي جرمونه رامینځته شي.
د کرکې جرم څه شی دی؟
موږ د "کرکې جرم" اصطلاح د داسې عمل د لپاره کاروو چې دمخه جرم وي او په بشپړ ډول یا جزوي توګه د یو ګډ ځانګړتیا لرونکي خلکو ډلې په وړاندې د دښمنۍ له امله ترسره کیږي. دا ځانګړتیاوې کیدی شي شامل د نسل، مذهب، جنسي تمایل، جنسیتي هویت، عمر یا معلولیت وي. دا "محفوظ شوي ځانګړتیاوې" نومول کیږي.
ځینې مثالونه دا کیدی شي:
· برید چې یو شخص د هغه د مذهب په خاطر هدف ګرځوي
· ګواښ یا آزار او اذیت چې د یو شخص په وړاندې د هغه د جنسي تمایل له امله وي
· د ګرافیټي په واسطه خرابکاري چې د یوې ټولنې په وړاندې د هغوی د قومیت له امله وي
	"کرکه" او "دښمني" 
که څه هم د کرکې جرم یو رایج اصطلاح ده او په هغه مرجع کې چې موږ له حکومت څخه ترلاسه کړې او زموږ د بیاکتنې په سرلیک کې څرګندیږي، د نیوزیلند په قانون کې نه کارول کیږي په عوض کې، قانون هغه تخلف ته اشاره کوي چې د خلکو د یوې ډلې په وړاندې د "دښمنۍ" له امله ترسره کیږي. په همدې دلیل، زموږ په راپور کې موږ د "دښمنۍ" اصطلاح کاروو کله چې د مجرم انګیزې ته اشاره کوو. موږ د "کرکې جرم" اصطلاح په عاموي معنی د هغه ډول تخلف د توصیف لپاره کاروو چې په دې بیاکتنه کې ورته پام کوو.




اوسنی قانون څه کوي
په آئوتیاروآ نیوزیلینډ کې، موږ د کرکې جرم د قانون د "سزا د سختوالي ماډل" څخه کار اخلو.
دا پدې معنی ده چې محکمه د دښمنۍ انګیزه د یو سختونکي فکتور په توګه په پام کې نیسي کله چې یو شخص ته سزا ورکوي څوک چې په جرم محکوم شوی وي. دا کولی شي د یوې ډیرې جدي سزا لامل شي. د مثال په توګه، ممکن پدې معنی وي چې مجرم باید د ډیر وخت لپاره په زندان کې پاتې شي. سختونکی فکتور کولی شي د هر جرم لپاره پلي شي.

آئوتیاروآ نیوزیلینډ د کرکې جرم ځانګړي جرمونه نلري. دا واقعیت چې یو جرم د دښمنۍ له امله ترسره شوی، هغه جرم نه بدلوي چې شخص پرې متهم دی. د مثال په توګه، یو برید چې د توکمپالنې په انګیزه وي د برید په توګه پرې تور لګول کیږي. د دښمنۍ انګیزه په سزا ورکولو کې، د مجرم له محکومیت څخه وروسته، په پام کې نیول کیږي.
دا بیاکتنه د څه په اړه ده
د دې بیاکتنې لپاره کلیدي پوښتنه دا وه چې آیا قانون په آئوتیاروآ نیوزیلینډ کې باید د کرکې جرم ځانګړي جرمونه ولري (یا د سزا د سختوالي ماډل سره یوځای یا د هغې پرځای).
زموږ بیاکتنې په نظر کې نه دي نیولي چې هغه اعمال غیرقانوني کړي چې دمخه جرم نه دي. دا یوازې پدې پورې محدوده وه چې د جزا  قانون باید د هغو اعمالو سره څنګه چلند وکړي چې دمخه غیرقانوني دي کله چې همدارنګه د دښمنۍ په انګیزه ترسره کیږي. جرمونه لکه برید، ډارول او د ګرافیټي خرابکاري له وړاندې جرم ګڼل کیږي.
زموږ بیاکتنې د کرکې د وینا قوانینو ته پام نه دی کړی. زموږ مطلب د کرکې له وینا څخه، هغه وینا یا بیان دی چې د خلکو د یوې ډلې په وړاندې کرکه یا دښمني ښیې. د مشورې په جریان کې، یو شمیر ډلو وویل چې د کرکې وینا د ډیری ټولنو لپاره د کرکې جرم په پرتله خورا لویه اندیښنه ده. دا د دې دلیل دی چې دا ډیره تجربه کیږي او د هغه درد او ویرې په خاطر چې دا یې رامینځته کولی شي. نورو وړاندې کونکو موږ ته وویل چې د کرکې د وینا قوانین په غیر معقول ډول د بیان د آزادۍ حقونه محدودوي. موږ دا وړاندې کونکي اوریدلی دی. په هرصورت، د کرکې د وینا قوانینو په اړه کتل یا د وړاندیزونو وړاندې کول زموږ د بیاکتنې له دایرې څخه بهر وو.
زموږ بیاکتنه محدوده پدې ده چې قانون څه کولی شي ترڅو د کرکې جرم ته غوره ځواب ووایی. موږ پوهیږو چې د کرکې جرم او د هغه زیانونو کمول چې دا یې رامینځته کوي، د جزا له قانون څخه بهر اقداماتو ته اړتیا لري، پشمول د ټولنې مشارکت، تعلیم او ملاتړي خدمات.



څه شی د کرکې جرم د نورو جرمونو څخه توپیر کوي؟
د کرکې جرم په داسې لارو زیان رامینځته کوي چې د مستقیم قرباني څخه وړاندی ځي. دا پدې خاطر ده چې د کرکې جرم خلک د دوی د هویت له امله هدف ګرځوي. دا د کرکې جرم لخوا رامینځته شوي د زیانونو ځینې ډولونه دي:
· قرباني ته زیان: قربانیان اکثرا ژور رواني زیان تجربه کوي ځکه چې دوی د خپل هویت په خاطر هدف ګرځول کیږي. دا کولی شي اوږدمهاله اضطراب او ویره رامینځته کړي. 
· ټولنې ته زیان: له هغه ځایه چې د کرکې جرم خلک د دوی د هویت پراساس هدف ګرځوي، دا د هغو ټولو ټولنو ته چې هغه هویت شریکوي یو پیغام لیږي چې دوی په آئوتیاروآ نیوزیلینډ کې په امنیت کې یا د منلو وړ نه دي. د دې ټولنو غړي کولی شي د ګواښ، زیان منلو، غوسې او اضطراب احساس وکړي. دوی ممکن د عامه ژوند څخه ځان جلا کړي یا د خپل هویت، کلتور یا باورونو په څرګندولو کې د ناامني احساس ولري.
· ټولنې ته زیان: د کرکې جرم کولی شي ټولنې وویشي، ټولنیز پیوستون تضعیف کړي او په عامه ادارو او د عدالت په سیسټم باور کم کړي.
د هویت په اساس د قربانیانو په هدف ګرځولو سره، د کرکې جرم کونکي مهم ارزښتونه چې ډیری نیوزیلینډیان یې شریکوي، لکه برابري, مدارا او انساني وقار، کمزوري کوي.
د دې دلیلونو لپاره، آئوتیاروآ نیوزیلینډ، د ډیری نورو هیوادونو په څیر، د کرکې جرم د ورته تخلفاتو په پرتله خورا جدي ګڼي چې د دښمنۍ په انګیزه نه وي.
د عدالت سیسټم باید مجرمین د دښمنۍ په انګیزه د تخلفاتو لپاره مسئول وګڼي، عامو خلکو ته یو روښانه پیغام واستوي چې د کرکې جرمونه غير د منلو وړ دي، د کرکې جرمونو پیښې تر هغه ځایه چې امکان لري کمې کړي او اغیزمنو ټولنو ته ډاډ ورکړي چې د دوی په وړاندې د دښمنۍ سره به په جدي توګه چلند وشي. موږ دا د هغو اهدافو په توګه ګورو چې باید د کرکې جرم قانون لخوا پوره شي.
هغه څه چې موږ په آئوتیاروآ نیوزیلینډ کې د کرکې جرم په اړه پوهیږو
ډیټا نیمګړې ده، مګر هغه معلومات چې موږ یې لرو ښیې چې د کرکې جرم پدې هیواد کې پیښیږي.
پولیسو په 2019 کې د راپور شوي کرکې جرمونو منظم ثبت کول پیل کړل. سوابق ښیې چې:
· راپور شوي کرکې جرمونه د ټولو راپور شوي جرمونو شاوخوا 0.8 سلنه جوړوي.
· د کرکې جرمونو راپورونه له شاوخوا 3,452 پیښو څخه په 2021 کې 5,918 ته په 2025 کې زیاتوالی موندلی دی. دا ممکن د ډیرو جرمونو پرځای د راپور ورکولو د پروسو ښه والی منعکس کړي.
د ادعا شوي تخلفاتو ترټولو عام ډولونه چې راپور شوي عبارت دي له:
· آزار او اذیت او ګواښونکی چلند
· عامه بې نظمي
· بریدونه
· ملکیت ته زیان
ډیری راپور شوي پیښې د نسل یا قومیت په اساس د دښمنۍ په اړه وې، او پس له هغې جنسي تمایل او مذهب راځي.
د پولیسو سوابق بشپړ انځور نه وړاندې کوي. سروې ګانې او هغه څه چې موږ ته د دې بیاکتنې په اړه د مشورې پرمهال وویل شول ښیې چې د کرکې جرم ډیری پیښې نه راپور کیږي.
موږ کومې ستونزې په ګوته کړې؟
موږ وموندله چې د اوسني قانون سره ځینې ستونزې شتون لري:
· قاضیان مکلف ندي چې په روښانه توګه عامو خلکو ته (د سزا ورکولو د پریکړو له لارې) خبر ورکړي چې یو جرم، د کرکې جرم و او دا امر دا ډیر جدي کړي. دا پدې مانا ده چې د کرکې جرمونه ممکن په دوامداره توګه وغندل نشي.
· کله چې محکمه تشخیصوي چې یو جرم د خلکو د یوې ډلې په وړاندې د دښمنۍ له امله ترسره شوی، هغه تشخیص په منظمه او د لاسرسي وړ لاره کې نه ثبت کیږي. دا د محکمو، د نیوزیلینډ د پولیسو او د اصلاح او تربیت ادارې وړتیا د مجرم سره د مناسب چلند لپاره محدودوي. دا دا ارزونه هم ستونزمن کوي چې ایا د عدالت سیسټم د کرکې جرم ته داسې ځواب ورکوي لکه څنګه چې باید وي.
· هیڅ روښانه پروسه نشته ترڅو ډاډ ترلاسه شي چې محکمې خبرې دي چې یو جرم ممکن د خلکو د یوې ډلې په وړاندې د دښمنۍ له امله ترسره شوی وي او دا په خپلو پریکړو کې په پام کې ونیسي. دا ممکن پدې معنی وي چې ځینې مجرمین په بشپړ ډول مسئول نه نیول کیږي یا دا چې د نورو تخلفاتو د مخنیوي فرصتونه له لاسه وځي.
موږ نتیجه ګیري وکړه چې دا د پام وړ ستونزې دي. په هرصورت، دوی د کرکې جرم ته د رسیدګۍ لپاره په بنسټیز ډول مختلف قانوني ماډل ته اړتیا نلري. ددی پر ځای، د سزا د سختوالي په موجود ماډل کې د نښه شوي اصلاحاتو له لارې حل کیدی شي.
ولې موږ د کرکې جرمونو رامینځته کولو وړاندیز نه کوو
موږ په نظر کې ونیول چې آیا آئوتیاروآ نیوزیلینډ باید د موجوده جرمونو د دښمنۍ په انګیزې د بڼو لپاره نوي او جلا جنایي جرمونه رامینځته کړي — د مثال په توګه، د دښمنۍ په انګیزه برید.
دا تګلاره دمخه په ځینو هیوادونو کې شتون لري او د کرایسټ چرچ تروریستي برید په اړه د پلټنې د سلطنتی کمیسیون لخوا توصیه شوې وه. د دې تګلارې لپاره یو له استدلالونو څخه دا دی چې دا په قانون کې په روښانه توګه د کرکې جرمونو ځانګړی ماهیت د نورو تخلفاتو څخه د متفاوت په توګه پیژني او نوموي.
موږ نتیجه ګیري وکړه چې دا به د هغو پیژندل شوو ستونزو د حل لپاره او په عمل کې د کرکې جرمونو ته د رسیدګۍ د طریقه د ښه کولو لپاره ترټولو اغیزمنه لاره نه وي.
جرمونو رامینځته کول به ځینې ګټې ولري، پشمول د هغو قضیو په اړه د کرکې جرمونو ثبت او غندل ښه کول چیرې چې مجرم د کرکې جرم په تور متهم او محکوم کیږي.
په هرصورت، د بهرنیو هیوادونو تجربه او هغه فیډبیک چې موږ ترلاسه کړی وړاندیز کوي چې د کرکې جرم نوي جرمونه به په عمل کې په دوامداره توګه ونه کارول شي. څارنوالان احتمالا په ځینو قضیو کې افراد له موجوده جرمونو سره متهم کوي (لکه د دښمنۍ په انګیزه برید پرځای برید) ځکه چې د هغه جرمونو ثابتول اسانه دي او متهمان احتمال ډیر لري چې په هغو اعتراف وکړي. په هغه ځای کې چې یو شخص د کرکې جرم په تور متهم کیږي، هیئت منصفه ممکن د محکومولو تمایل ونلري، حتی که شواهد د هغې ملاتړ هم وکړي، د مجرم د بدنامولو په اړه د اندیښنو له امله. دا مسلې به د قانون د اوسني ستونزو په حل کې د کرکې جرمونو وړتیا محدوده کړي چې موږ ورته اشاره وکړه.
د کرکې جرم نوي جرمونه معرفي کول همدارنګه نوې ستونزې رامینځته کوي:
· د محکمې قضیې اوږدې او پیچلې کوي: څارنوالان اړتیا لري چې په محاکمه کې د شک څخه پورته د دښمنۍ انګیزه ثابته کړي ترڅو محکومیت ترلاسه کړي. دا کیدی شي د اضافي شواهدو وړاندې کولو ته اړتیا ولري او د قضیو د محکمو څخه د تیریدلو لپاره د ډیر وخت اخیستلو لامل شي. متهمان به هم د اعتراف کولو لږ احتمال ولري، چې د ډیرو متنازع محاکمو لامل کیږي.
· ددی لامل کیږي چې د دښمنۍ انګیزه اصلاً په ځینو مواردو کې په پام کی ونه نیول شی:  لکه څنګه چې پورته توضیح شول، څارنوالان احتمال نلري چې په دوامداره توګه افراد د کرکې جرم په نویو تورونو متهم کړي او، په هغه ځای کې چې دا کار کوي، هیئت منصفه ممکن د محکومولو تمایل ونلري. که مجرم له یو موجود جرم سره متهم یا محکوم شي، د دوی د دښمنۍ انګیزه به اصلاً په نظر کې وننیول شي.
· په قربانیانو باندې بار زیاتوي: که متهم د کرکې جرم په تور متهم شي، نو ډیر احتمال شتون لري چې قرباني اړتیا ولري په محاکمه کې د ادعا شوې دښمنۍ انګیزې په اړه شهادت وړاندې کړي. دا کیدی شي د قرباني لپاره ناراحته کونکی او بیا صدمه کونکی وي.
· قانون لږ انعطاف منونکی او مخ پر وړاندې وړ کوي:  د کرکې جرمونه اکثرا د تخلفاتو په ځانګړو ډولونو او ځینې محفوظو ځانګړتیاو پورې محدود وي. د دښمنۍ په انګیزه د تخلفاتو نور ډولونه چې د هغه جرمونو له دایرې څخه بهر دي، متفاوت په نظر کې نیول کیږي. ممکن په قانون کې بدلونونو ته اړتیا وي ترڅو د نوي ډول کرکې جرمونو ته ځواب ووایی.
· د جزا د قانون انسجام کموي: د دښمنۍ انګیزه به د نورو سختو فکتورونو په پرتله خورا جدي وګڼل شي چې یوازې د سزا ورکولو په وخت کې په پام کې نیول کیږي (د مثال په توګه، که قرباني په ځانګړي ډول زیان منونکی وي). نور فکتورونه ممکن د قضیې په پام کې نیولو سره د دښمنۍ د انګیزې په څیر یا د پام وړ وي.
موږ نتیجه ګیري وکړه چې غوره تګلاره د نښه شوي اصلاحاتو له لارې د سزا د سختوالي د موجود ماډل پیاوړې کول دی.
د اوسني قانون پیاوړې کول: زموږ وړاندیزونه
موږ فکر کوو چې اوسنی قانوني ماډل — د سزا د سختوالي ماډل — سمه تګلاره ده. په هرصورت، ځینې بدلونونه اړین دي ترڅو ډاډ ترلاسه شي چې د دښمنۍ په انګیزه تخلفات په دوامداره توګه وپیژندل شي، ثبت شي او د عدالت د سیسټم لخوا ورته پام وشي. دا بدلونونه همدارنګه د پولیسو او د اصالح او تربیت ادارې سره مرسته کوي ترڅو په مناسب ډول د کرکې جرم له مجرمینو سره چلند وکړي او د کرکې جرم په اړه د اقدام لپاره د حکومت له پریکړې کولو ملاتړ وکړي.
د دښمنۍ په انګیزه د تخلفاتو لپاره د محکمې د یو بیرغ رامینځته کول
موږ وړاندیز کوو چې د محکمې د سوابقو په سیسټم کې د کرکې جرم یو بیرغ رامینځته شي. دا به قاضیانو ته خبرداری ورکړي چې یو جرم ممکن د دښمنۍ له امله ترسره شوی وي. په سزا ورکولو کې, قاضي به د وړاندې شوو شواهدو پر بنسټ پریکړه کوي چې ایا جرم په حقیقت کې د دښمنۍ له امله ترسره شوی او، که داسې و، د هغې په رسمي ثبتولو مکلف وي.
دا رسمي سابقه به پدې معنی وي چې، د ورته مجرم په اړه په هر ډول راتلونکو قضیو کې، محکمې د هغه د پخوانۍ دښمنۍ په انګیزه تخلفاتو څخه خبرې دي. دا کولی شي پدې اغیزه وکړي چې ایا مجرم په ضمانت خوشې کیږي او که څنګه محکوم کیږي. موږ دا وړاندیز هم کوو چې د محکمې سابقه د نیوزیلینډ له پولیسو او د اصالح او تربیت ادارې سره شریک شي. دا به د هغو سازمانونو سره مرسته وکړي ترڅو د چلند نمونې وپیژني او په مناسب ډول د دښمنۍ په انګیزه د نورو تخلفاتو د خطر د کمولو لپاره ځواب ووایی. د مثال په توګه، پولیس ممکن پریکړه وکړي که چیرې شخص بیا تخلف وکړي، هغه تعقیب کړي د دې پرځای چې هغه ته خبرداری  ورکړي. د اصالح او تربیت اداره ممکن مجرم ته مناسب اصالحي ملاتړ وړاندیز کړي او د هر هغه کارمند یا بل بندي د ساتنې لپاره اقدامات ترسره کړي چې ممکن د مجرم لخوا هدف وګرځي.
د محکمې بیرغ به ملي ډیټا ته وده ورکړي او د کرکې جرم ته د عدالت د سیسټم د ځواب د تحلیل امکان برابروي. دا د حکومت له پریکړې کولو او په د عدالت په سیسټم کې د عامه خلکو له باور څخه ملاتړ کوي. موږ وړاندیز کوو دا ډیټا د عدلیې وزارت لخوا خپره شي، او پولیس هغه ډیټا خپره کړي چې د راپور شوو کرکې جرمونو په اړه یې راټولوي.
له قاضیانو څخه غوښتنه کول چې د سزا ورکولو په پریکړو کې په روښانه توګه د دښمنۍ موضوع حل کړي
موږ وړاندیز کوو چې قاضیان باید مکلف وي د سزا ورکولو په پریکړو کې خپل بیان کړي چې آیا دښمني یو هڅونکی فکتور و که نه.
دا د قربانیانو او اغیزمنو ټولنو ته د ډاډ ورکولو لپاره مرسته کوي چې هغه زیان چې دوی تجربه کړی، پیژندل شوی دی. همدارنګه عامو خلکو ته یو پیغام لیږي چې د کرکې جرمونه غير د منلو وړ دي او د عدالت په سیسټم کې د عامه خلکو له باور څخه ملاتړ کوي.
د دښمنۍ د سختونکي فکتور روښانه کول او پیاوړي کول
موږ د موجودې دښمنۍ د سختونکي فکتور په عبارت کې د ځینو بدلونونو وړاندیز هم کوو ترڅو د هغې اغیز روښانه کړي.
موږ وړاندیز کوو دا اړتیا چې مجرم باید باور ولري چې قرباني یو خوندي ځانګړتیا لري، لیرې شي. دا ډاډ رامینځته کوي چې سختونکی فکتور پلي کیدی شي، د مثال په توګه، په هغه ځای کې چې قرباني د هدف شوې ډلې سره د ارتباط له امله په نښه کیږي، مګر د هغې غړیتوب نلري (لکه یو ډاکټر چې ټرانسجینډر پاملرنه وړاندې کوي) یا یو بې ګناه تماشا کونکی وي. تخلف لاهم اړتیا لري چې د هغو خلکو ډلې په وړاندې د دښمنۍ له امله ترسره شي چې تلپاتې ګډې ځانګړتیاوې لري.
موږ په سختونکي فکتور کې د محفوظو ځانګړتیاو په لیست کې د "جنسیت" د اضافه کولو وړاندیز هم کوو. دا ډاډ رامینځته کوي چې قانون روښانه دی چې د ښځو په وړاندې د دښمنۍ په انګیزه تخلفات باید د کرکې جرم په توګه په نظر کې ونیول شي.


د لارښوونې او روزنې له لارې د قانون د بدلونونو ملاتړ کول
موږ د پولیسو افسرانو او څارنوالانو لپاره د لارښوونې او روزنې وړاندیز کوو ترڅو ډاډ ترلاسه شي چې دوی زموږ د بیاکتنې په پایله کې په قانون کې د هر ډول بدلونونو په اړه خبر دي.
همدارنګه په قانون کې د هر ډول بدلونونو په اړه د قاضیانو لپاره د لارښوونې او روزنې پراختیا ته باید فکر وشي.
وروسته څه پیښیږي
موږ یو خپلواک کرون ارګان یو. زموږ رول د آئوتیاروآ نیوزیلینډ د قانون بیاکتنه او حکومت ته د هغې د ښه کولو لپاره د وړاندیزونو وړاندې کول دي. د قانون کمیسیون د قانون د اصلاح یا د پالیسۍ د جوړولو هیڅ قدرت نلري.
زموږ وړاندیزونه او د هغوی دلایل حکومت ته په وروستي راپور کې په تفصیل سره وړاندې شوي دي. حکومت به زموږ مشورې ته پام وکړي او پریکړه به وکړي چې ایا زموږ وړاندیزونه اجرا کړي که نه.

